Ди гулъытэ хуэныкъуэхэм яхуэгъэзауэ
Ди къэралым и щIыпIэ куэдым мы махуэхэм къыщызэрагъэпэщ зи узыншагъэм сэкъат иIэхэм яхуэгъэза Iуэхугъуэхэр. Абыхэм ящыщщ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и «Точка кипения» IэнатIэм щрагъэкIуэкIа, куэд къызэщIэзыубыдэ тест лэжьыгъэр. ЕджапIэ нэхъыщхьэр хъуащ Зи узыншагъэм сэкъат иIэхэм я махуэм ирихьэлIэ апхуэдэ Iуэхугъуэ щызэфIаха УФ-м и утыкуи 8-м ящыщ зы.
Жэрдэмыр къызыбгъэдэкIар КъБР-м Лэжьыгъэмрэ цIыхухэм социальнэу защIэгъэкъуэнымкIэ и министерствэращ. КъБКъУ-м и пресс-IэнатIэм хъыбар къызэрыдигъэщIамкIэ, ар жыджэру даIыгъащ еджапIэ нэхъыщхьэм и унафэщIхэм икIи къызыхуэтыншэу егъэкIуэкIыным я зэфIэкI ирахьэлIащ.
«Псоми ди зэхуэдэ Iэмалхэр» къэрал программэм хиубыдэ а жылагъуэ акцэм хэтыну, тестым пхыкIыну гукъыдэж зиIэхэр цIыху 250-м щIигъурт. Абыхэм яхэтт студентхэри, школакIуэхэри, егъэджакIуэхэри, дохутырхэри, цIыхухэм Iуэхутхьэбзэ щыхуащIэ IэнатIэхэм я IэщIагъэлIхэри. Интернетым и академия-дс.рф сайтым зыщрагъэтха нэужь, ахэр щагъэгъуэзащ тест лэжьыгъэр гъэзэщIэн зэрыхуей щIыкIэхэм.
Ар яублэн ипэ къихуэу къызэхуэсахэм псалъэ гуапэкIэ зыхуагъэзащ КъБР-м лэжьыгъэмрэ цIыхухэм социальнэу защIэгъэкъуэнымкIэ и министрым и къуэдзэ Романовэ Еленэ, КъБКъУ-м и ректорым и чэнджэщэгъу, факультет терапиемкIэ кафедрэм и унафэщI Iумэт Мурат, еджапIэ нэхъыщхьэм зэпIэзэрыту зиужьынымкIэ и кафедрэм и аналитик, клиникэ психолог Накуэ Алинэ, Шэджэм щIыналъэ сымаджэщым и дохутыр нэхъыщхьэм и къуэдзэ Абрэдж Ислъам, Зи нэм имылъагъухэм я республикэ библиотекэм и унафэщI Хьэмдэхъу Жаннэ сымэ. Ахэр тепсэлъыхьащ апхуэдэ жылагъуэпсо акцэм зи узыншагъэм сэкъат иIэхэм я дежкIэ мыхьэнэшхуэ зэриIэм, къэрал унафэщIхэм абы кърикIуэхэм набдзэгубдзаплъэу щыгъуазэ зыхуащIу ныкъуэдыкъуагъэ зыбгъэдэлъхэм зэрызэщIагъэкъуэнум.
А Iуэхугъуэхэрат тестыр (упщIэ - жэуап) егъэкIуэкIыным и мурад нэхъыщхьэри: ныкъуэдыкъуагъэ зыбгъэдэлъ цIыхухэр (я ныбжьым емылъытауэ) зыгъэпIейтей Iуэхугъуэхэр иджыри зэ наIуэ къэщIынырщ, ахэр гъащIэм тыншу хэзэгъэным, жылагъуэм зэрыхэтыфыным епха IэмалыщIэхэр къахузэIухынырщ.
«Точка кипения-Москва» утыкум онлайн IэмалымкIэ пыщIауэ екIуэкIащ КъБКъУ-м къыщызэрагъэпэща Iуэхугъуэр. Абы хэтахэм зы сыхьэтым къриубыдэу жэуап змылIэужьыгъуэхэр иратащ упщIэ 50-м. Ахэр ятеухуат ныкъуэдыкъуагъэ зыбгъэдэлъ цIыхухэм зэрахущытыпхъэ, зэрепсэлъапхъэ щIыкIэхэм, ахэр цIыху узыншэхэм нэхъ тыншу яхэзэгъэн щхьэкIэ лэжьыпхъэу къалъытэхэм, зи нэм фIыуэ имылъагъу, фIыуэ зэхэзымых цIыхухэм, хуиту къэзымыкIухьыфхэм яхуэтщIэфыну Iуэхутхьэбзэхэм, гулъытэм.
Тест лэжьыгъэр зэфIэкIа нэужь, абы хэтахэр ирагъэплъащ аутизм къызэузхэм зэрахущытыпхъэм теухуа фильм.
УФ-м и Правительствэм и нэIэм щIэту эксперт советым, ФедерацэмкIэ Советым Ныкъуэдыкъуагъэ зыбгъэдэлъ цIыхухэм я IуэхухэмкIэ и советым, УФ-м Узыншагъэр хъумэнымкIэ и министерствэм деж щылажьэ Жылагъуэ советым хэт, зи нэм имылъагъухэмрэ зэхэзымыххэмрэ я псапащIэ фондым и пашэ Поликанов Дмитрий эфир занщIэкIэ лэжьыгъэхэр зэпкърихащ, жэуап пэжхэр къыхигъэщу.
Проектым хэта псоми абы щыхьэт техъуэ сертификатхэр иратыжащ.
ЖЫЛАСЭ Маритэ.
